Local Crew -yhtiön edustaja kertoo, että tapahtumien kulku selvitetään perinpohjin.

Flow-festivaalilla sattunut episodi nousi otsikoihin maanantaina.

Festivaalin järjestysmiehet kohtelivat kaltoin naisartistia.

Turvallisuudesta vastaavalla yhtiöllä on erilainen näkemys viikonlopun tapahtumista.

Iltalehti vieraili alueella kaksi päivää ennen festareita.

Turvallisuusalan yritys Local Crew Oy joutui myrskyn silmään maanantaina. Flow-festivaalin turvallisuudesta vastaava yritys päätyi otsikoihin sen järjestyksenvalvojien runneltua festivaaleilla esiintynyttä naisartistia.

Yhtiön toimitusjohtaja Ville Ketonen kertoo Iltalehdelle, että yhtiö ottaa luonnollisesti vakavasti nyt esitetyt syytökset.

- Tällä hetkellä selvitämme yhdessä Flow-festivaalin kanssa mitä siellä on tapahtunut. Sitä ennen en oikeastaan osaa kommentoida muuta kuin, että luonnollisesti sanoudumme irti kaikesta väkivallasta ja pyrimme toimimaan asetusten mukaisesti. Jos siellä on jotain muuta tapahtunut, niin sen me pyrimme mahdollisimman pian ja kunnollisesti selvittämään.

Itse episodista Ketosella on tällä hetkellä hieman erilainen kuva, kuin mitä muun muassa sosiaalisessa mediassa on annettu ymmärtää.

- Tämän hetkisten tietojen mukaan ainakaan minulla ei ole tietoa, että siellä mitään laittomuuksia olisi tapahtunut ainakaan järjestyksenvalvonnan puolelta.

- Oman henkilöstömme kanssa olemme puhuneet tilanteen läpi ja tapaus näyttää aika selvältä. Hyvin suuri osa näistä tämänhetkisistä tiedoista joista mediassa puhutaan, on lähtöisin sosiaalisen median puolelta. Tämänhetkisten tietojen mukaan vaikuttaa siltä, että tapahtuneessa on ollut paksua värikynää mukana.

Ketonen kuitenkin painottaa, että tapaus selvitetään ja käydään tarkasti läpi ennen kuin tilanteen pohjalta tehdään minkäänlaisia päätöksiä.

Ikävä tapaus ei Ketosen mukaan ole ainakaan toistaiseksi vaikuttanut yhtiön ja Flow Festivaalin väleihin.

- Meidän näkökulmasta mielellään jatkamme yhteistyötä vastaisuudessakin. Olemme tehneet Flow ' ta 13 vuotta, ihan tapahtuman alusta alkaen. Tottakai tällaiset ovat ikäviä tapauksia ja ne pitää selvittää juurta jaksain.